**Răstignirea ca o dizidență**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*din când în când e bună o rătăcire\*

declar dizidență perpetuă în buclă atemporală

să extragă megabiții îmbrățișării sălbatic galopează mâinile

nu-mi pune pe umeraș emoțiile extrase din foșnetul pielii

vor zvârli din copite nu vor îngădui

să li se neteazcă strigătele nu li se potrivește ținuta protocolară

sub dungă coastele n-ar putea să absoarbă în ritualuri incestuoase porția zilnică

de meteoriți trupul meu refuză aderența la elipse

perfecte

îi place (necesitate imposibil de înțeles pentru tine) să întoarcă pe dos

supernovele

după ce le-a băut exploziile cu înghițituri mici

rugăciunea îmbracă forme inedite când se-adapă din sursă

de prea multe ori sărim pârleazul edenului clandestin

într-un du-te-vino isteric

de-a viața a moarte în tuturora pe margine

parte ca și întreg carnea s-a transformat în hartă meridianelor veșnicirii

metafora din urma buzelor are gust astringent de lamâie când vrei

să-i colectezi imploziile pentru taraba

din pântece

ars în dorință fără umbrare unde s-ascunzi neputințele de neatins ca o rană

uneori rufoase coperțile humei ne lasă inima

la vedere pulberea de stele provine de la bisericile incendiate neiertarea

de mine își cere tributul zilnic împovărează sângele

cu leșuri neplânse de nimeni

în ramificația arterelor se mai șoptește încă subversiv de culori ieșite din matcă

în verdele vertebrelor mele afișele companiilor ecologiste făceau vorbire

de-o epidemie arhaică de iubire

în toate formele de materie un scurtcircuit planetar cauzat

de-o dragoste fără ochi gură sau brațe

(nimic de-apucat gustat sau văzut în scufundarea fără măsură și condiții)

doar rotunjirea ce rostogolește-n celule sunetul fără vibrație al luminii

fără vierea tuturor morților și înălțarea prin stigmate nimeni nu se-ncape pe sine

(plătirea în sânge a pupilelor văzătoare e de la sine înțeleasă)

oricâtă iertare i-ar curge prin vene

între carne și eu o genune

pe post de fibulă celestă un înger prinde mantaua de flăcări

pe umărul zborului

pironul așteaptă